Document ID: 32004D0070

Rozhodnutie Komisie
zo 6. januára 2004,
ktorým sa po 16. krát mení a dopĺňa rozhodnutie 2000/284/ES ustanovujúce zoznam schválených inseminačných staníc pre dovoz spermy koní z tretích krajín
[oznámené pod číslom dokumentu K(2003)5313]
(Text s významom pre EHP)
(2004/70/ES)
Komisia európskych spoločenstiev,
so zreteľom na zmluvu o založení Európskeho spoločenstva,
so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie v spoločenstve a dovoz do spoločenstva zvierat, spermy, vajíčok a embryí, ktoré nepodliehajú veterinárnym požiadavkám ustanoveným v osobitných právnych predpisoch spoločenstva uvedených v prílohe A(I) k smernici 90/425/EHS [1], a najmä na jej článok 17 ods. 3 bod b,
keďže:
(1) príslušné orgány Austrálie oficiálne informovali Komisiu, že bolo zrušené schválenie dvoch inseminačných staníc pre spermu koní predtým oznámených Komisii v súlade s ustanoveniami smernice 92/65/EHS;
(2) príslušné orgány Slovenskej republiky oficiálne informovali Komisiu o schválení jednej inseminačnej stanice pre spermu koní v súlade s ustanoveniami smernice 92/65/EHS;
(3) príslušné orgány Spojených štátov amerických oficiálne informovali Komisiu o schválení ďalších deviatich inseminačných staníc pre spermu koní a o úprave niektorých detailov o ďalších štyroch inseminačných staniciach pre spermu koní v súlade s ustanoveniami smernice 92/65/EHS;
(4) je nevyhnutné zahrnúť Srbsko a Čiernu Horu do zoznamu kvôli usporiadaniu ISO kódov krajín;
(5) je nevyhnutné vziať do úvahy, že plánované pripojenie pristupujúcich štátov do spoločenstva je 1. máj 2004;
(6) preto je potrebné pozmeniť a doplniť zoznam schválených staníc na základe nových informácií, prijatých od tretích krajín, ktorých sa to týka, a pre prehľadnosť zvýrazniť zmeny a doplnenia v prílohe;
(7) v súlade s tým sa mení a dopĺňa rozhodnutie Komisie 2000/284/ES [2];
(8) opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2000/284/ES sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 6. januára 2004

Labels: 3
5
6